684372 visiteurs aujourd'hui
679498 visiteurs cette semaine
1433844 visites depuis le 07/08/08
I ja lè pou nou mèt-nou dakò!
Par Shaka Zulu :: 31/07/2010 à 8:40 :: SOSYETE
An ka chonjé on séri-télé yo té ka bay té ni kèk lanné dè sa. Sété on séri mériken, non ay "OZ". On séri ki té ka palé dè kondisyon moun té ka viv adan on lajòl a péyi-lasa. Kon adan tout lajòl mériken, zò ni aka sé prizonnyé-la, chak katégori moun : nèg, blan, latinòs ki pa ka mélé-yo...Adan lajòl-lasa sé plito blan té ka dominé. Mé adan on épizòd, yo montré on jou sé nèg-la désidé pwan lèpouvwa. E sé kon sa sé nèg-la arèsté fè klan, yo désidé mété tèt ansanm. Lè sé blan-la vwè sa, yo di yo pé ké tini pon pouvwa ankò adan lajòl-lasa. Kifè yo désidé fè konplosité anlè do a nèg-la. Tini on pati a sé blan-la ki té ka fouté salopri an manjé a sé nèg-la é sé blan-la té ka fè konpwann sé nèg ki té ka fè sa. Rézilta, nèg woumété yo ka lévé gawoulé kont dòt nèg. E sé kon sa sé blan-la woupwan pouvwa adan lajòl-lasa.
Tou sa pou di zòt, on pati a blan ké toujou fouté wou an baton a nèg-la é i ké jous sèvi èvè nèg-la pou fè-y. An péyi an-nou Gwadloup, òganizayon kolé tèt ansanm pou éséyé détòtyé péyi an-nou. Sa bay LKP ki ka lyanné 48 òganizasyon a sendika, pati politik, asosyayson kiltirèl, a laliwondaj...Adan konba a LKP, moun té ka vwè fò nou té chanjé lòd ékonomik-la, kivédi fò gwadloupéyen pwan ékonomi a péyi a yo. On lanné apré, lèpatrona gwadloupéyen ka di menm biten-la. E sé kon sa nou li José Gadarkan déklaré nou gwadloupéyen nou maré adan on sistenm kolonyal. LiCEG ki signé èvè LKP akò Bino-la ka di menm biten! Sé pou sa an ka di, menm si on patron ka rété adan lojik a patron a-y é menm si on sendikalis a rété èvè lojik a sendikalis a-y, fò yo mété tèt a yo an menm chapo-la pou yo détòtyé péyi-la, pou yo chanjé lòd ékonomik-la. Fò yo fè-y! E lè jou yo ké rivé kolé tèt ansanm, sé bann béké-la ké fè kon sé blan-la adan lajòl-la an té ka palé zòt la. Yo ké fouté wou adan baton an-nou. E sa fò nou toujou chonjé sa! Wi an nou fè on lyannaj osèryé mé an nou rété véyatif padavwa sé béké-la vlé pa pèd lèpouvwa adan péyi an-nou!
E bato-la ka pati a ladériv...
Par Shaka Zulu :: 30/07/2010 à 15:00 :: SOSYETE
Wi konkèt nou vlé savé
Ki biten ou ka di nou
E bato-la ka pati a ladériv
Nou ké vwè rèdrésé-li
Konkèt nou vlé savé
Lagwadloup mésyé
Sé on péyi a bondyé
Nou ké vwè
La poussière dans les champs
(Gi konkèt)
Èspò Gwadloup adan Karayib-la é Lamérik-la
Par Shaka Zulu :: 27/07/2010 à 13:45 :: Espò
Sa ofisyèl! Èspò a péyi an-nou kay rantré pli fon ankò adan laliwondaj a-y kivédi Gwadloup ké pé voyé délégasyon a-y adan pwochen jé a Karayib-la é Lamérik Santral-la an 2014 an vil Veracruz (Mèksik). On bèl woulo ba misyé Alain Sorèze é tout ékip a-y! Aprézan la fò nou paré dosyé an-nou pou nou ay adan Jé panamériken ki ka sanblé tout péyi a kontinan-la.
Ola suit-la yé?
Par Shaka Zulu :: 26/07/2010 à 8:30 :: Espò
Adan lantou jinyò Gwadloup ki bout yè dimanch, sé jenn siklis Gwadloup-la sové lonè aprédavwa yo fè Yonn, dé, twa adan dènyé étap-la. Andéwò dè sa, sé éwopéyen ki dominé lantou-lasa. Pa tini pon suit sèryé pou siklis an-nou ankò! Sa nòmal davwa aka sé sényò-la, méyè siklis a chak klèb ka sòti an péyi déwò. Zò tini kolonbyen, vénézuélyen, moun Senbdomeng, fwansé, polonè ...Sé gwadloupéyen-la ka chayé dlo ba yo adan sé klèb-la. Alò ki jan zò vlé on gwadloupéyen gannyé lantou Gwadloup ankò? Dènyé kourè Gwadloup ki fè-y sété Molière Gêne an 1991. Pwès 20 lanné! Sa lwen toubòlman!
Woulo ba Tanbou!
Par Shaka Zulu :: 24/07/2010 à 13:50 :: SOSYETE
Pèp Gwadloup, bomaten-la, an ka kwè zò apwann onlo biten èvè sè an-nou ki sòti Kolonbi man Rosana Amelia Plumelle-Uribe ki té envité a Janklòd é Jéra asi RTB (Radyo Tanbou Banbou). Ni on biten ki fè mwen plézi an bout a émisyon-la, sé lè Janklòd fè on bèl kado ba man Uribe. I ba-y CD a "Lagwadloup sé tan-nou". On son man Uribe di i té konnèt mé i pa té ko tini CD-la. Zò pa vwè-y mé zò dwèt tann jan man Rosana Uribe té kontan lè yo fè-y kado-lasa. "Lagwadloup sé tan nou", on son ki té ja entènasyonal, i ké plis entènasyonal ankò èvè man Uribe ki ké fè moun Kolonbi kouté son a moun doubout! Woulo ba Tanbou!
Jé a Lamérik Santral é Karayib-la 2010 Mayagüez
Par Shaka Zulu :: 21/07/2010 à 8:35 :: Espò
Jé a Lamérik Santral é Karayib-la 2010 Mayaguëz (Pòtoriko)
Prézidan a komité régyonal olenpik é èspò Gwadloup, Alain Sorèze é sèkrétè jénéral ajwen a-y Prosper Congré té an bout a simenn pasé an vil Maragüez (Pòtoriko) adan 42èm sanblé jénéral a CASCO (Òganizasyon èspò a Lamérik Santral é Karayib-la). Yo té la kon délégé-osèvatè.
Yo té la pou réponn a on envitasyon a prézidan a laCANOC (Asosyasyon Komité a Karayib-la). Tou sa ka rantré adan travay komité dirèktè a CROS Gwadloup ka fè pou èspòtif Gwadloup rantré adan konpétisyson a zòn-la. (Jé a Karayib-la, jé a Lamérik Santral é Karayib-la é jé panamériken). Prézidan a CROS Gwadloup èvè sèkrétè jénéral ajwen a-y vwè onlo moun pou fè èspò Gwadloup rantré adan sé diféran mouvman-lasa.
42èm sanblé jénéral-la té ka fèt aprédavwa yo wouvè 21èm jé a Lamérik Santral é Karayib-la (CAC Games) ki kay fèt 17 juiyé jous 1é out. Adan sanblé jénéral-la, yo prézanté chantyé kay wousivwè 22èm jé a Lamérik Santral é Karayib-la an 2014 an vil Veracruz (Mèksik). Mouvman èspò Gwadloup ka èspéré rantré adan 22èm jé-lasa é ka pòté mannèv pou sa.
Chouk : www.caraibcreolenews.com
On bèl woulo ba misyé Sorèze davwa i ka fè on bèl travay pou fè èspò Gwadloup rantré adan laliwondaj a-y ki ta-y, laliwondaj a Karayib-la é Lamérik-la. An nou imajiné Lagwadloup adan jé panamériken an 2015.
Pou zò signé kont zafè a "Mercury Day" a yo-la
Par Shaka Zulu :: 20/07/2010 à 8:45 :: SOSYETE
Si zò vlé pa sé gwo mésyé-lasa fin krazé laliwondaj an-nou é si zò vlé pa yo fouté ti-moun an-nou adan vis, ay signé kont zafè a "Mercury Day" a yo-la anlè :
www.lapetition.be/en-ligne/pour-le-retrait-définitif-du-mercury-day-7654.html
Sé mésyé wòs menm!
Par Shaka Zulu :: 20/07/2010 à 8:35 :: SOSYETE
"Mercury Day" ki té ka fèt avan Lilé Karèt ola jenn fanm té ka sèvi manjé ba sé mésyé!
Aprédavwa LKP èvè mèt a mannyòk a-y Eli Domota té voyé on démo-maké ba moun ka gouvèné péyi Gwadloup pou yo fè moun arèsté èvè maji a "Mercury Day" a yo-la, mi yo kay woukomansé ankò. Lanné pasé, yo pa té fè-y Gwadloup, yo té oblijé ay Angiy. Mé an ka kwè gouvèlman Angiy dwèt di sé mésyé : "Vis a zòt pé pa diré ankò an péyi an-nou!". E sé pou sa sé mésyé désidé fouté salòptaj a yo Matnik pou komansé é yo ni lentansyon fè menm biten Lésent. Eli Domota wouvoyé on démo-maké ba yo ankò ( gouvènè a léta fwansé èvè bannélo a-y) pou sé biten-lasa pa fèt an péyi an-nou ankò!
"Mercury Day" ka sa yé sa? An té ja maké asi dòt biyé, "Mercury Day", sé moun a bato ka sanblé asi plaj pou fè vis a yo èvè alkòl, dwòg, ti-fanm, ti-gason. On mannyè pou yo fin pouri jénès Gwadloup! Moun ki vlé jénès an-nou tini on divini osèryé an péyi a-y ki ta-y, ès zò dakò èvè sé biten-lasa?
Konsyans ankò
Par Shaka Zulu :: 19/07/2010 à 15:30 :: SOSYETE
LAGWADLOUP SE TAN NOU! LAGWADLOUP A PA TA YO! YO PE KE FÈ SA YO VLE ADAN PEYI AN-NOU!
Yo kay rann drapo a péyi Kanaky ofisyèl
Par Shaka Zulu :: 15/07/2010 à 10:00 :: SOSYETE
Sa ofisyèl, drapo a péyi Kanaky kay floté an péyi a sé kanak-la
Kongré a éli politik Kanaky désidé mété ofisyèl drapo a péyi Kanaky. On drapo a FLNKS ki ké floté owa ta fwansé padavwa malérèzman kanaky toujou okipé pou lèmoman pa léta fwansé. Ofisyalizasyon a drapo kanak-la sé on bon nouvèl ba péyi-lasa. Tan é tan sé kanak-la goumé pou drapo a yo. Dayè kanak pa atann si fwansé pou mété drapo a yo douvan lanméri. Prèmyé minis a léta fwansé François Fillon kay an péyi-lasa pou ofisyalizasyon-la.
E an péyi Gwadloup? Ka nou ka fè? Ès sé éli politk an-nou-la ké ni asé grenn pou fè on biten kon sa? An nou imajiné on drapo gwadloupéyen ka floté douvan lanméri Gwadloup!
Drapo a LiPLG?
koup di mond-la ja fini
Par Shaka Zulu :: 12/07/2010 à 13:45 :: Espò
Apré on mwa foutbòl adan koup di mond-la an péyi Afwik di Sid, on péyi éwopéyen ka pwan siskésyon a on dòt, Èspagn ki gannyé Oland 1 bi a O. Malérèzman an té préféré on ékip Lamérik di Sid gannyé mé foutbòl-la sé kon sa i yé! Asi 6 rèprézantan a Lafwik, enki Gana ki té a lendikatif prézan. Gana rivé an kadèfinal é i té pé menm jouwé dèmifinal, si avan a-y Asamoah Gyan pa té pèd fil a-y adan on pénalti awbit-la té ba ékip a-y adan dènyé sègonn a pwolongasyon-la. Gana yonn adan sé ékip-la ki té pli jenn adan koup di mond-la, on ékip pou nou suiv adan lanné ka vini la.
Moun té ka di on péyi afwiken pa té pé òganizé on koup di mond, dwèt bat lang a-yo kat fwa avan yo palé davwa Lafwik di Sid montré toutmoun asi latè i kapab menné on òganizasyon kon sa osèryé!
Koup di mond 2010 an péyi Afwik di Sid fin, nou ka ba moun randévou an 2014 an péyi Brézil.
Koup di mond 2014 an péyi Afwik di Sid
Sanmdi 10 juiyé :
Match pou 3èm plas-la : (an vil Pò Elizabèt)
Almagn - Irigwèy 3-2
Dimanch 11 juiyé :
FINAL-LA : (an vil Johanèsbou)
Èspagn - Oland 1-0
* Èspagn chanpyon di mond 2010
1930 an péyi Irigwèy : Irigwèy (gannyé Awjantin 4-2)
1934 an péyi Itali : Itali (gannyé Tchékòslovaki 3-1 apré pwolongasyon)
1938 an péyi Fwans : Itali (gannyé Ongri 4-2)
1950 an péyi Brézil : Irigwèy (gannyé Brézil 2-1)
1954 an péyi Suis : Almagn (gannyé Ongri 3-2)
1958 an péyi Syèd : Brézil (gannyé Syèd 5-2)
1962 an péyi Chili : Brézil (gannyé Tchékòslovaki 3-1)
1966 an péyi Anglètè : Anglètè (gannyé Almagn 4-2)
1970 an péyi Mèksik : Brézil (gannyé Itali 4-1)
1974 an péyi Almagn : Almagn (gannyé Oland 2-1)
1978 an péyi Awjantin : Awjantin (gannyé Oland 3-1 apré pwolongasyon)
1982 an péyi Èspagn : Itali (gannyé Almagn 3-1)
1986 an péyi Mèksik : Awjantin (gannyé Almagn 3-2)
1990 an péyi Itali : Almagn (gannyé Awjantin 1-0)
1994 an péyi Etazini : Brézil (gannyé Itali 0-0 ap.pwo. (3 pénalti a 2))
1998 an péyi Fwans : Fwans (gannyé Brézil 3-0)
2002 an péyi Koré di Sid é Japon : Brézil (gannyé Almagn 2-0)
2006 an péyi Almagn : Itali (gannyé Fwans 1-1 ap.pwo. (5 pénalti a 3))
2010 an péyi Afwik di Sid : Èspagn (gannyé Oland 1-0)
2014 an péyi Brézil : ?
Zafè a "Métropole" é "L'été"
Par Shaka Zulu :: 09/07/2010 à 9:15 :: SOSYETE
Nèj dwèt ké tonbé Gwadloup osi!
Avan moun Gwadloup lè yo té ka palé dè péyi-lasa, yo té ka kriyé-y Lafwans mé dèpi on dizenn lanné blan ki débaké an péyi an-nou komansé plen kabèch a moun Gwadloup èvè zafè a métwopòl, métwopòl. E dèpilò, adan pwès tout gèl a moun a péyi an-nou ou ka tann métwopòl, métwopòl. An té ké mandé on bon pati a pèp an-nou : "Ès zò konnèt on péyi asi kat a lèmond non ay sé métwopòl?" Sa ki pli bèl la, yo ka kriyé Lafwans métwopòl mé yo pa anvi kriyé péyi an-nou Gwadloup koloni. Fò nou lojik davwa on métwopòl ka toujou sitiyé-y parapòt a on koloni kivédi si tini métwopòl tini koloni. Alò si zò pa vlé kriyé Gwadloup koloni, pa kriyé Lafwans métwopòl, kriyé-y Lafwans!
Mé pli bèl-la ka vini! Dèpi déotwa lanné é dèpi mwa juiyé ka vini, toujou blan fwansé ki débaké an péyi an-nou, komansé kriyé moman a gwan vakans an péyi an-nou lété. Kivédi adan lèspri a sé moun-lasa, yo an Fwans toujou alò kè yo janbé latlantik é rivé asi on dòt koté ola chalè ka pété tout lanné-la. Adan tout jounal a yo, yo komansé fè piblisité anlè sa. Pou yo tini lété an péyi Gwadloup. Alò si tini lété Gwadloup dwèt tini livè! An té ké mandé yo a ki moman nou ni livè Gwadloup! E sitou an té ké mandé yo ki jan yo ka kriyé moman-la otila chalè ka pété plis, zèb ka brilé, séchrès ka krazé moun an mwa févriyé é mas. An toujou apwann té ni dé sézon an péyi Gwadloup : Karèm é livènaj. Karèm ki ka komansé mitan janvyé pou'y fin fen avril é tout rèstan a lanné-la ou ni livènaj. Jòdi nou 9 juiyé é nou pa lété, nou livènaj.
Tou sé biten-lasa fwè é sè Gwadloup "Métropole" é "L'été", sé pou fè nou rantré pli fon ankò adan lasimilasyon-la. Gwadloup on péyi fwansé anvahi an 1635, yo kyouyé karayib é yo fè dòt pèp vin pwan plas a yo pou yo pé rékòlté sik ba yo. Mé nou ki ka désann dè moun ki soufè anba kou fwèt, nou ka di ja ni asé! Péyi Gwadloup dwèt libéré-y dè titèl kolonyal a léta fwansé!
koup di mond : rézilta a sé dèmifinal-la
Par Shaka Zulu :: 08/07/2010 à 13:25 :: Espò
Koup di mond FIFA 2010 an péyi Afwik di Sid
Mawdi 6 juiyé : An vil Kap :
Oland - Irigwèy 3-2
Mèkrèdi 7 juiyé : An vil Durban :
Èspagn - Almagn 1-0
Match pou 3ème plas-la :
Sanmdi 10 juiyé : An vil Port Elizabeth :
Irigwèy - Almagn
Dimanch 11 juiyé : An vil Johanèsbou :
Oland - Èspagn
On final èvè éwopéyen?
Par Shaka Zulu :: 05/07/2010 à 8:20 :: Espò
Nou konnèt sé kat péyi-la kay fasadé adan dèmifinal a koup di mond-la. Prèmyé gwan sirpriz, si nou pé kriyé sa kon sa, sé éliminasyon a ékip nasyonal Brézil. I pèd fil a-y douvan ékip nasyonal Oland 2 bi a 1 alò kè sé brézilyen-la byen kenbé prèmyé mitan-la. Sé an dézyèm mitan, lè sé olandè-la égalizé, sé brézilyen-la enki pèd foutbòl a yo. Sa maléré! Apré 2006, chimen a Brézil ka arèsté an kadèfinal.
Èvè ki ékip Oland té kay bouwé an dèmifinal? 120 minit jé an pwolongasyon, ékip Gana trapé on pénalti é si Asamoah Gyan ka maké-y, Gana ka vini prèmyé nasyon afwiken kalifyé pou on dèmifinal a on koup di mond. Imajiné-zòt, Gyan on jouwè ki pa ni labitid raté pénalti, raté-y é byen raté-y, i voyé boul-la anlè twanvèsal-la. Lè an tann sa asi radyo-la, an vwè Gana kay pèd match-lasa. E sé sa ki fèt, Irigwèy gannyé Gana 4 pénalti a 2 aprédavwa yo tou lédé té bita-bita 1-1.
Twazeyèm kadèfinal té ka jwé lèlandèmen sanmdi ola dé mòso ékip té ka fasadé Almagn é Awjantin. Sé té rèvanch a kadèfinal a 2006 otila Awjantin té gannyé Almagn a kaz a-y adan séri a pénalti. Mé kou-lasa, yo pa rivé adan séri a pénalti padavwa Almagn pliché Awjantin 4-0. Diego Maradona ki té ka èspéré vin chanpyon di mond èvè lenj a antrénè aprédavwa i té gannyé èvè mayo a jouwè, pé ké jwenn Mario Zagalo (Brézil) é Frantz Bekenbauer (Almagn), dé boug ki rivé fè èsplwa-lasa.
Almagn kay fasadé an dèmifinal èvè Èspagn ki rivé about èvè Paragwèy 1-0. Sé David Villa avan a FC Valencia é pwochen jouwè a FC Barcelona ki sové péyi a-y. David Villa pou lèmoman méyè bitè a koup di mond-la èvè 5 bi.
Èvè twa ékip ka rèprézanté Léwòp é yonn ki sé sèl nasyon a Lamérik di Sid-la an dèmifinal, ès koup di mond-lasa ké ay adan on péyi éwopyén ankò on fwa? Nou ké la pou nou vwè-y jou a final-la dimanch 11 juiyé.
Vandrèdi 2 juiyé :
Oland - Brézil 2-1
Irigwèy - Gana 1-1 apré pwolongasyon (4 pénalti a 2)
Sanmdi 3 juiyé :
Almagn - Awjantin 4-0
Èspagn - Paragwèy 1-0